**Délegyháza Község Önkormányzata Képviselő-testületének**

**.../.... (...) önkormányzati rendelete**

**a Délegyházi I-VI. tavak és környékének használatáról és rendjéről**

Délegyháza Község Önkormányzatának Képviselő-testülete az Alaptörvény 32. Cikk (2) bekezdésében meghatározott eredeti jogalkotói hatáskörében, az Alaptörvény 32. Cikk (1) bekezdés a) és e) pontjában, és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva, a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján a következőket rendeli el:

**1. Általános rendelkezések**

**1. §**

A rendelet hatálya a Délegyháza Község Önkormányzata (a továbbiakban: Önkormányzat) 1/1 arányú kizárólagos tulajdonban álló Délegyháza I-VI. tavakra, mint belterületi ingatlanokra (a továbbiakban: tavak), és közvetlen környezetükre (tóparti szakaszokra, a továbbiakban: partszakasz/tópart), továbbá azok használatára terjed ki. A Délegyháza I-VI. tavak lehatárolását a rendelet 1. melléklete tartalmazza.

**2. A tavak használata**

**2. §**

A tavak fürdőzési célú használata kizárólag az erre kijelölt, fürdőhelyengedéllyel rendelkező partszakaszokon engedélyezett, minden egyéb ki nem épített szabad partszakaszon és tóparti területen fokozottan veszélyes. A tavak horgászati célú használatára Délegyháza Község Önkormányzata külön szerződést kötött az érintett horgászegyesületekkel, így a tavak elsődleges használata horgászati célú. Az elsődleges horgászati cél nem érvényesíthető az alábbi helyeken és időszakban:

*a)* A kijelölt fürdőhelyeken egész évben,

*b)* Délegyháza 396 hrsz-ú ingatlan II. tóval érintett parti szakasza (a köznyelvben ú.n. „Sirály strand” megjelölésű részén) minden év május 15. és szeptember 15. között,

*c)* Délegyháza 286/7 hrsz-ú ingatlan I. tóval érintett parti szakasza minden év május 15. és szeptember 15. között,

*d)* Délegyháza 598 hrsz-ú ingatlannal szemben lévő (a köznyelvben ú.n. „kis kettes félsziget”) szárazulat II. tóval érintett parti szakaszai minden év május 15. és szeptember 15. között,

*e)* Délegyháza 867 hrsz-ú ingatlan (természetben: Vadrózsa u.) végén lévő szárazulat III. tóval érintett parti szakasza minden év május 15. és szeptember 15. között.

**3. §**

A tavakon robbanómotoros (belső égésű motorral hajtott) hajó, csónak, jetski és bármely egyéb nagy kategóriába tartozó vízijármű, vagy vízi sporteszköz használata tilos.

**4. §**

A tavakon az elektromotoros meghajtású vízi-járművek maximális sebessége nem haladhatja meg az 5 km/h-t, teljesítményük nem lehet nagyobb, mint 55 libra (kb. 0.7 LE, 12 V).

**5. §**

(1) Kisebb vitorlás, csónak vagy egyéb vízi jármű (pl.: SUP, kajak, kenu, sárkányhajó stb.) használata során tekintettel kell lenni a tavak horgászhatóságának biztosítására, ezeket az eszközöket lehetőleg hullámkeltés nélkül (vagy minimális hullámkeltéssel), a part élétől számított legalább 30 méterre, vagy ahol ez a távolság nem tartható, úgy ott a tó középvonalán haladva lehet használni. Kerülni kell ezen eszközök egyidőben történő tömeges használatát, egyidőben legfeljebb 3 eszköz használható.

(2) SUP az (1) bekezdésben foglaltak betartása mellett is kizárólag azon a tavon, és kizárólag a tó azon területrészén használható, melyhez az adott tó halászati jogát haszonbérlő horgászegyesület, illetőleg a tavat bérlő szervezet írásban előzetesen hozzájárult. Amennyiben az adott tó esetén haszonbérlővel és bérlővel is szerződést kötött az Önkormányzat, abban az esetben a haszonbérlő és bérlő azonos tatalmú hozzájárulása szükséges. Az írásbeli hozzájárulást a haszonbérlő, illetőleg a bérlő annak aláírását követő 5 napon belül köteles az Önkormányzatnak megküldeni, melyet az Önkormányzat a helyben szokásos módon 5 napon belül közzétesz.

**6. §**

(1) A tavak horgászhatóságával, horgászatával kapcsolatos szabályozás az egyes horgászegyesületek szabályozási rendjében (házirendjében) találhatóak, melyet mindenki köteles betartani.

(2) Az (1) bekezdés szerinti szabályozáson túlmenően is mindenki köteles a horgászhely megválasztásánál tiszteletben tartani az ott lakók pihenéshez való jogát, továbbá tekintettel lenni a már horgászatot folytató vendégre, egymástól kellő távolságot tartani.

(3) A tavak használata során be kell tartani az Önkormányzat víziállásokról szóló rendeletében meghatározott előírásokat is.

**7. §**

A befagyott tó jegére lépni tilos és életveszélyes.

**3. A tópart használata**

**8. §**

(1) Horgászat során a tóparti tűzrakás kizárólag a tűzgyújtási tilalom figyelembe vételével, zárt tűztérben lehetséges.

(2) Tóparti tartózkodás során mindenki köteles kerülni a hangoskodást, a kapásjelzők (és egyéb berendezések) hangerejének túlzott használatát.

(3) Gépkocsival a tavak közvetlen partvonalának (a tó szélétől számított minimum 5 méter) megközelítése tilos, ki- és bepakolás idejére sem lehet a közvetlen tóparton várakozni, parkolni. Horgászat, illetve a partszakasz látogatása alkalmával a gépkocsikat kötelező az út mentén lévő parkolásra alkalmas területen tartani. Az időjárási viszonyok változása esetén sem lehet ettől eltérni. Rendezvények alkalmával gépkocsival behajtani csak az Önkormányzat által kiadott behajtási engedéllyel lehet.

(4) A tavak mentén a kempingezés, a sátorozás, lakókocsival, lakóautóval táborozás – huzamosabb, több napon át történő horgászat, illetve ott tartózkodás esetén is – tilos. Az időjárási körülmények kedvezőtlen változása alkalmával mobil esővédő eszköz (félsátor, ponyva) használata engedélyezett, azonban indokolatlan használat esetén annak elbontása kötelező.

(5) Tilos a part menti élővilág károsítása, a növényzet, fák kivágása, kiváltképp a part természeti állékonyságának megbontása, módosítása.

(6) A tópart használata során be kell tartani az Önkormányzat víziállásokról szóló rendeletében meghatározott előírásokat is.

**9. §**

A tó környékén a köztisztasági szabályok betartása szigorúan kötelező, a tóba hulladékot, vagy bármilyen tárgyat, anyagot bedobni tilos. Hulladékot (pl. cigarettacsikket, szotyi/tökmag héjat, maradék etetőanyagot) mindenki köteles az egyes partszakaszok mentén kihelyezett hulladéktároló edényzetekbe dobni. Amennyiben a partszakasz/horgászhely közvetlen környezetében nem található hulladéktároló edényzet, úgy a keletkezett hulladékokat kötelesek legalább a legközelebbi edényzetig magukkal vinni, és ott elhelyezni.

**10. §**

A tópartokon írásos reklámhordozót, plakátot, szórólapot, hirdetést elhelyezni tilos. Ez alól az Önkormányzat által kihelyezett hirdetőtáblák kivételt képeznek, melyeken a közterület használatáról szóló rendeletben meghatározott szabályok szerint helyezhető el közérdekű közlemény.

**11. §**

A tópartokon és környékén rendezvényt az Önkormányzattól különböző más szervezet csak a Polgármester engedélyével rendezhet.

**4. Szankciók**

**12. §**

(1) A rendelet 2–11. §-ában meghatározott rendelkezések megsértése a közösségi együttélés szabályai megszegésének minősül, amely miatt a hatósági eljárás lefolytatására és közigazgatási szankció kiszabására – átruházott hatáskörben – a jegyző jogosult.

(2) A közösségi együttélés alapvető szabályainak megsértésével kapcsolatos hatósági eljárás során az általános közigazgatási rendtartásról szóló 2016. évi CL. törvény rendelkezéseit, valamint a közigazgatási szabályszegések szankcióiról szóló 2017. évi CXXV. törvény rendelkezéseit kell alkalmazni.

(3) E rendelet alkalmazásában a közösségi együttélés alapvető szabályait megsértő magatartás az a cselekmény vagy mulasztás, amelyet jogszabály nem minősít szabálysértésnek vagy bűncselekménynek.

(4) Az (1) bekezdés szerinti hatósági eljárás során

*a)* figyelmeztetés alkalmazható, illetve

*b)* 5 000 Ft-tól természetes személyek esetén 50 000 Ft-ig, jogi személyek és jogi személyiséggel nem rendelkező szervezetek esetén 500 000 terjedő Ft-ig terjedő helyszíni bírság vagy

*c)* 5 000 Ft-tól természetes személyek esetén 200 000 Ft-ig, jogi személyek és jogi személyiséggel nem rendelkező szervezetek esetén 2 000 000 Ft-ig terjedő közigazgatási bírság szabható ki.

(5) Az (1) bekezdés szerinti közigazgatási hatósági eljárás bejelentés vagy a hatóság részéről eljáró személy észlelése alapján hivatalból indul.

(6) A helyszíni bírság kiszabására a közterület-felügyelő jogosult.

(7) A kiszabott közigazgatási bírságot átutalási postautalványon vagy banki utalással az Önkormányzat 11742180-15441654-03610000 számú pénzforgalmi számlájára kell befizetni a határozat véglegessé válásától számított 8 napon belül.

**5. Záró rendelkezések**

**13. §**

Ez a rendelet a kihirdetését követő harmadik napon lép hatályba.

Délegyháza, 2022. június 29.

dr. Riebl Antal dr. Molnár Zsuzsanna

polgármester jegyző

Kihirdetve:

Délegyháza, 2022. ………………….

dr. Molnár Zsuzsanna

jegyző

*1. melléklet*

**Délegyháza I-VI. tavak lehatárolása**

|  |  |  |  |  |
| --- | --- | --- | --- | --- |
| **Vízterület neve** | **Helyrajzi szám** | **Terület (ha)** | **Földhivatali megjelölés** | **Víztérkód** |
| Délegyháza I. tó  (Gizella tó) | 286/2 hrsz | 4,9603 | Kivett tó | 13-069-1-5 |
| Délegyháza II. tó | 395/1 hrsz | 37,0069 | Kivett tó | 13-070-1-5 |
| Délegyháza III. tó  (és a kis – III. tó) | 945/6 hrsz | 24,9367 | Kivett tó | 13-071-1-5 |
| 857/3 hrsz | 11,1892 |
| Délegyháza IV. tó | 1317/59 hrsz | 58,4877 | Kivett tó | 13-072-1-5 |
| Délegyháza V. tó | 1317/47 hrsz | 30,7077 | Kivett tó | 13-073-1-5 |
| Délegyháza VI. tó | 1317/66 hrsz | 16,5176 | Kivett tó | 13-074-1-5 |

Végső előterjesztői indokolás

Délegyháza Község Önkormányzat Képviselő – testülete a tulajdonában álló délegyházi tavak használatával kapcsolatban először 2018. évben, majd ennek mintegy felülvizsgálataként 2021. évben hozott tulajdonosi döntést.

A szabályozás igénye mind az ide látogató horgászok, mind a fürdőzők, mind pedig a tóparti ingatlantulajdonosok részéről felmerült, igaz más-más formában, így önkormányzatunk elsődleges célja volt, hogy mindenki részére igyekezzen biztosítani a tartalmas és zavartalan tóparti kikapcsolódás lehetőségét szabályozott formában.

Sajnos az elmúlt időszak tapasztalata azt mutatja, hogy a tulajdonosi döntés határozati formában nem elégséges, annak betartása és betarthatósága korlátozott, így a tavak használatának szabályozásához rendeletalkotásra lenne szükség.